b'\n_START_ARTICLE_\nJeksendalen\n_START_PARAGRAPH_\nJeksendalen er en markant erosionsdal, der str\xc3\xa6kker sig fra Framlev vest for \xc3\x85rhus til Solbjerg S\xc3\xb8 n\xc3\xa6r Skanderborg. I dalen l\xc3\xb8ber Jeksen B\xc3\xa6k, som udg\xc3\xb8r en sidedal til en langt st\xc3\xb8rre smeltevandsdal l\xc3\xa6ngere mod nord, der mod \xc3\xb8st rummer den nuv\xc3\xa6rende \xc3\x85rhus \xc3\x85dal. Den dybt nedsk\xc3\xa5rne dalbund i Jeksendalen er et fint eksempel p\xc3\xa5, hvordan rindende vand kan forme et landskab. Langs \xc3\x85rhus \xc3\x85 og Jeksen B\xc3\xa6k veksler landskabet mellem v\xc3\xa5de enge, skov, overdrev og dyrkede marker. De omkringliggende skovomr\xc3\xa5der, Kolskov og Adslev Skov, er st\xc3\xa6rkt kuperede og best\xc3\xa5r hovedsageligt af l\xc3\xb8vtr\xc3\xa6er.\n_START_SECTION_\nPlante- og dyreliv\n_START_PARAGRAPH_\nB\xc3\xa5de l\xc3\xb8vskove, enge og de mere t\xc3\xb8rre overdrevsomr\xc3\xa5der har et rigt planteliv. \xc3\x85dalene huser mange arter af fugle og sm\xc3\xa5dyr, der er knyttet de str\xc3\xb8mmende vandl\xc3\xb8b. Her yngler bjergvipstjert og visse \xc3\xa5r ogs\xc3\xa5 isfugl. Om vinteren er vandl\xc3\xb8bene et af de vigtigste for rastende vandst\xc3\xa6re og isfugle i \xc3\x98stjylland._NEWLINE_Is\xc3\xa6r Jeksen B\xc3\xa6k har rent vand og huser flere us\xc3\xa6dvanlige arter af str\xc3\xb8melskende ferskvandsinsekter, blandt andet larver af d\xc3\xb8gnfluer og sl\xc3\xb8rvinger. Mange sommerfugle- og billearter er knyttet til dalens fugtige, blomsterrige enge._NEWLINE_Af pattedyr kan man m\xc3\xb8de r\xc3\xa5dyr, r\xc3\xa6v, gr\xc3\xa6vling, husm\xc3\xa5r og l\xc3\xa6kat. Blandt krybdyr og padder kan n\xc3\xa6vnes markfirben, st\xc3\xa5lorm og butsnudet fr\xc3\xb8. Til fiskebestanden h\xc3\xb8rer b\xc3\xa6k\xc3\xb8rred, regnbue\xc3\xb8rred, hav\xc3\xb8rred, aborre, hork , trepigget og nipigget hundestejle, knude, gedde, skalle, brasen og flire.\n_START_SECTION_\nKulturhistorie\n_START_PARAGRAPH_\nDe to vandl\xc3\xb8b i dalen har gennem tiden skabt muligheder for at udnytte vandkraften, og her findes endnu rester af de talrige vandm\xc3\xb8ller: Kollens M\xc3\xb8lle, Pinds M\xc3\xb8lle, Bodil M\xc3\xb8lle og D\xc3\xb8rup M\xc3\xb8lle. Med den begyndende industrialisering omkring midten af 1800-tallet fik vandm\xc3\xb8llerne en mere central funktion. De leverede kraft til blandt andet at male korn til mel, en ellers langvarig, arbejdskr\xc3\xa6vende proces. Bodil M\xc3\xb8lle fungerede i 1700-tallet som knivfabrik._NEWLINE_I 1997 blev opstemningerne i \xc3\x85rhus \xc3\x85 ved blandt andet Pinds M\xc3\xb8lle og Bodil M\xc3\xb8lles dambrug opk\xc3\xb8bt af \xc3\x85rhus Amt og fjernet, s\xc3\xa5dan at alt vandet nu l\xc3\xb8ber i \xc3\xa5ens oprindelige leje. Det har givet vandl\xc3\xb8bet et mere naturligt forl\xc3\xb8b, og \xc3\xa5en fremst\xc3\xa5r nu som et af \xc3\x98stjyllands flotteste vandl\xc3\xb8b.\n_START_SECTION_\nFredning\n_START_PARAGRAPH_\nEt omr\xc3\xa5de p\xc3\xa5 746 hektar i og omkring Jeksendalen og en del af \xc3\x85rhus \xc3\x85dal blev fredet i 1979. Fredningen er en landskabsfredning, der skal sikre, at dalen bevares i den tilstand, den var i p\xc3\xa5 fredningstidspunktet, s\xc3\xa5dan at omr\xc3\xa5dets karakter opretholdes.'